作者：无名氏
词牌/韵律：沁园春

paragraphs: 阊阖初开，羽葆来从，斗畔天南。
看长身玉立，精神耿耿，风姿冰冷，琼佩珊珊。
政数龚黄，才称屈宋，君合居其伯仲间。
犹堪庆，早恩沾令子，新著朝冠。
东园。
未即开藩。
且乡曲吾曹共往还。
向棋边几见，烂柯樵客，琴中时写，流水高山。
野鹤立阶，灵龟支坐，修竹梅花伴岁寒。
荣华事，有传家从橐，立上清班。